**Itti-gaafatamummaa fi Gahee Hojii Odiitii Keessaa Gabaabinaan**

Qajeelfama mootummaa naannoo oromiyaa lakk.11/2004 bahe oditii keessaatiif aangoo fi gahee armaan gadii kenneefii jira.

1. **Kaayyoo Oditii Keessaa:-**

* Oditiin keessaa maanaajimantii fi hojjattootni mana hojii itti-gaafatamummaa isaanii ga’umsaan akka ba’an sirna too’annoo keessaa diriiree fi bu’uura seerotaa fi sirnoota hojii irra jiraniin hojiiwwan raawwatamuu isaanii odiitii gochuudhaan mirkaneessuudha.
* Odiitiin keessaa kan caaseffameef adeemsa raawwannaa odiitii hammayyaa hordofuudhaan hojimaata fi sirna to’annoo keessaa mana hojichaa gamaaggamuudhaa fi sodaa sakatta’uudhaan mana hojichaatiif bu’aa dabalataa kan uumu tooftaa hojiin bu’a-qabeessa itti-raawwatamuu danda’u, ol’aanaa mana hojichaa fi manaajimantiidhaaf gorsa kennuudhaan kaayyoon mana hojichaa akka milkaa’u gumaachuudha

1. **Itti-waamamummaa fi Itti-gaafatamummaa Hojii Oditii Keessaa:-**

* Itti-waamamni fi itti-gaafatamummaan odiitii keessaa itti-gaafatamaa ol-aanaa mana hojiitiif ta’a.
* Adeemsi hojii odiitii keessaa bu’aa hojiiwwan raawwatamanii Itti-gaafatamaa mana hojiitiif yeroo dhiheessu, akkasumas, Biiroo maallaqaatiif gabaasa dhiheessuuf itt-gaafatamummaa qaba.
* Yeroo adeemsa odiitii keessa, sadarkaaleen ogummaa naamusaa fi dirqamootaa yoo hir’atan itti-gaafatamaa ol-aanaa mana hojichaaf gaafatamummaa qabu.
* Itti-gaafatamummaan adeemsa hojii fi oguummaa odiitarootaa kan murtaa’u akkaataa Labsii fi Dambii Bulchiinsa Faaynaansii fi gahee hojii qajeelfama kanaan ibsamanii, sadarkaalee odiitii keessaa fi naamusaalee ogummaa odiitii keessaa bu’uura gochuun ta’a.

1. **Hojii fi itti-gaafatamummaa Oditii keessaa :-**

* Hojiiwwan dursi kennamuuf kaayyoo mana hojichaa waliin kan wal-siman ta’uu isaanii mirkaneessuuf karoora adeemsa hojii soda qabaachuu danda’an bu’uureffachuudhaan ramaddii humna namaa fi fedhii baajata baasii kan qabate qopheessuudhaan **itti-gaafatmaa mana hojiitti dhiheessuudhaan mirkaneessisuu fi ajaja hojii odiitii irratti yaada kennamu** irratti hundaa’uudhaan karooraa fi sagantaa qopheessuu,
* Karoora mana hojiif qophaa’ee mirkanaa’e bu’uura karoora qopheessuudhaan Biirichaaf dhiheessuu,
* Karoora odiitii idilee adeemsa hojii odiitii taasifaman hundi akka beekan gochuu,
* Odiitarootni hojii odiitii ga’umsaan raawwachuuf kan isaan dandeessisu beekumsa, muuxannoo, dandeettii addaa fi dandeettii barbaachisaa biraa akka qabaatan gochuu fi fedhii leenjii karoorsuu fi itti-gaafatamaa mana hojiitiin mirkaneessisuudhaan raawwii isaa hordofuu,
* Sirni too’annoo keessaa diriire kaayyoowwan mana hojichaa qusannaa fi bu’a-qabeessummaadhaan galmaan gahuuf kan dandeessisu ta’uu isaa ragaalee gahaa ta’an sassaabuudhaan, gamaaggamuudhaanii fi sodaa sirna too’annoo keessaa irra jiru addaan baasuudhaan itti-gaafatamaa ol’aanaa mana hojiif beeksisuu,
* Karoora mirkanaa’e irratti hundaa’uudhaan marii seensa odiitii fi odiitiin erga raawwatamee booda marii xumura odiitii hojjattoota dhimmi ilaallatu, itti-gaafatamtoota adeemsa hojii fi itti-gaafatamaa ol’aanaa waliin taasisuu,
* Bu’aa irra gahame, yaada xumuraa fi yaada fooyya’iinsaa sirna dhiheessa gabaasaa irratti kan hundaa’e, gabaasa guutuu qopheessuudhaan itti-gaafatamaa ol’aanaa mana hojiitiif dhiheessuu.
* Durfamee karooraan kan hin qabamne odiitiin addaa akka taasifamu itti-gaafatamaa ol’aanaa mana hojiitiin ykn koree odiitiitiin ykn Biiroon ykn mana murtiin yoo ajajamu odiitii raawwachuu,
* Xumura bara baajataa lakkoofsa mana hojiitiin taasifame bu’uura labsii bulchiinsa faayinaansii, dambii fi qajeelfamootaatiin raawwatamuu isaa mirkaneessuudhaan gabaasa lakkaawwii sanada lakkaawwii waliin Biiroodhaaf akka dhiyaatu gochuu, kanuma mirkaneessuudhaaf, yeroo lakkaawwiin raawwatamu taajjabaa ta’uudhaan argamuu,
* Bu’uura gabaasaalee odiitii duraan dhiyaataniin argannoowwan tarkaanfiin sirreeffamaa irratti hin fudhatamin hordofuudhaan tarkaanfiin sirreeffamaa akka irratti fudhatamu itti-gaafatamaa ol’aanaa mana hojii fi koree odiitii hubachiisuu,
* Argannoowwan odiitarootni alaa dhiyeessan irratti tarkaanfiin sirreeffamaa akka irratti fudhatamu hordoffii gochuu,
* Hojiiwwan odiitii keessaatiin raawwataman kan ibsan gabaasaalee yeroo eeggatanii fi gabaasa raawwii hojii waggaa itti-gaafatamaa ol’aanaa mana hojiitiif dhiyeessuu,

1. **Odiitii Keessaatiin Gochaawwan Raawwatamuu Hin Qabne:-**

* Gahee hojii maanaajimantii fi hojjattootaa gidduu-seenuudhaan ykn bakka-bu’uudhaan ykn hin raawwatu yookin murtee hin kennu,
* Koree Maanaajmantii fi Koree Bittaa keessatti taajjabummaan yoo ta’e malee miseensummaan hin hirmaatu, qaboo-yaa’ii irrattis hin mallatteessu,
* Hojilee odiitii keessaa fi loogmaleessummaa odiitarootaa faallessan, odiitii kaffaltii dursaa, hojii wal-harkaa fuudhinsaa, galmeessa herreegaa, hojii lakkaawwii qabeenyaa manni hojii raawwatuu fi hojilee fakkaatan irratti murteen booda hojii odiitii keessaa kan gaafatan hojiiwwan koree kamiyyuu irratti kallattiin hin hirmaatu. Ta’us, herreega dhangala’aa irratti ni hirmaata.
* Odiitiin keessaa sirna too’annoo keessaa hundeessuu fi diriirsuuf itti-gaafatamummaa hin qabu. Ta’us, gorsa kennuuf itti-gaafatamummaa ni qabaata.

1. **Walabummaa Oditii Keessaa:-**

* Odiitiin keessaa hojii odiitii irratti daangaan kamiyyuu otuu itti-hin taasifamin dhiibbaa ogummaa kamiyyuu irraa bilisa ta’ee hojjachuu,
* Itti-gaafatamaan odiitii keessaa fi odiitarootni mana hojii keessatti dhimma odiitii godhan waliin ragaalee wal-qunnamtii qabu jedhanii itti-amanan kamiyyuu fi odeeffannoo ilaaluu, odiitii godhuu fi bu’aalee odiitiin irra gahan irratti gabaasa guutuu itti-gaafatamaa ol’aanaa mana hojii fi Biiroof dhiyeessuuf,
* Odiitii mana hojii waliin kan wal-qunnamtii qabanii fi odeeffannoo mana hojiitii ala qaama sadaffaa harka jiran argachuu fi qabeenyaalee ilaaluuf aangoo qaba.

1. **Oditii Keessaa Ragaalee Qabuu, Eeyyamuu fi Eeguu :-**

* Odiitarootni keessaa bu’uura odiitii raawwataniin ragaaleen bu’aa odiitii sassaaban faayiloota dhaabbii fi faayiloota yerootiin adda bahanii qabamuu qabu,
* Waraqaaleen hojii odiitii qabeenyaalee mana hojii odiitiin keessaa itti-caaseffamee waan ta’aniif eegumsii fi icciitiin ragaalee akka eegaman kan taa’an itti-gaafatamummaa adeemsa hojii odiitii keessaa jaladha.
* Qaamni mana hojichaa keessa jiru kamiyyuu odeeffanoo odiitii ilaaluu yoo barbaade itti-gaafatamaan adeemsa hojii odiitii keessaa eeyyamuu qaba,
* Qaamoleen seeraa waraqaalee hojii odiitii ilaaluu yookiin ragaadhaaf itti-gargaa-ramuu yoo barbaadan, odeeffannoon gaafatame seeraan kan daangeffame yoo ta’e malee, itti-gaafatamaan adeemsa hojii odiitii Keessaa kennuu ni danda’a.
* Sanadootni faayila dhaabbii keessa jiran amalli dhaabbummaa isaanii hanga xumuramutti dhaabbiidhaan taa’uun kan irra jiraatu yoo ta’u, faayilootni odiitii yeroo yoo xiqqaate waggoota 10f eegamanii turuu qabu.

1. **NAAMUSA OGUMMAA ODIITII KEESSAA GUUTAMUU QABU:-**

* **Qajeeltoo**
* **Amantummaa**
* **Al-loogummaa**
* **Icciitii eeguu**  .
* **Ga’umsa**